
Prezidentka Slovenskej republiky Zuzana Čaputová udelila 21. decembra 2020 milosť 41-ročnej žene J. G., ktorá bola súdom právoplatne odsúdená v roku 2018 na trest odňatia slobody v trvaní 8 mesiacov, pre spáchanie trestného činu ohrozovania mravnej výchovy mládeže, pretože jej dve deti mali v škole vymeškané neospravedlnené vyučovacie hodiny. 

Odsúdená J. G. je matkou viacerých detí, najmladšie má 2 roky. Otec detí bol za rovnaký čín odsúdený na rovnaký trest odňatia slobody, pričom trest už vykonal. V prípade, ak by odsúdená nastúpila na výkon trestu odňatia slobody, otec, ktorý rodinu zabezpečuje finančne, by sa nevedel postarať o tri najmenšie deti, ktoré sú v útlom veku, nenavštevujú školské zariadenia a matka sa o ne celodenne riadne stará. Na rodinu nie sú v obci evidované žiadne sťažnosti.  

Okrem trestného činu ohrozovania mravnej výchovy mládeže, nebola J. G. v minulosti odsúdená pre spáchanie iného trestného činu. Školská dochádzka jej školopovinných detí sa zlepšila a nemajú vymeškané neospravedlnené vyučovacie hodiny. 
Prezidentka Slovenskej republiky pri posudzovaní žiadosti o milosť zohľadnila okrem právnych aspektov prípadu najmä zložitú sociálnu situáciu rodiny odsúdenej ako aj skutočnosť, že matka preukázala, že sa o deti vie a chce postarať, pričom došlo k výraznému zlepšeniu školskej dochádzky detí.
V záujme zabezpečenia riadnej starostlivosti o maloleté deti odsúdenej hlava štátu odpustila J. G. trest odňatia slobody vo výmere 8 mesiacov.  
Prezidentka Slovenskej republiky pri udeľovaní milosti postupovala podľa čl. 102 ods. 1 písm. j) Ústavy Slovenskej republiky a § 472 Trestného poriadku. 




